একসময়ে প্রতিটি উইকেট পিছু ১০ টাকা পেতেন তিনি। অর্ধেক দিন অভুক্ত থাকতেন। জ্ঞান হওয়ার আগেই বাবা-মাকে হারাতে হয়েছিল। কার্যত পেটে ভাত জোগানোর তাগিদে বল হাতে তুলে নিয়েছিলেন তিনি। সেখান থেকেই ক্রিকেটের রাজপথে বাঙালি ক্রিকেটার পাপ্পু রায়।

এই বিষয়ে অন্যান্য খবর

ডিন্ডার সঙ্গে অনুশীলনে ওঝার ফের গন্ডগোল, আলোচনার টেবিলে সন্ধি
মাথায় চোট পেলেন ওঝা। হাসপাতালে নিয়ে যাওয়া হল। তার পর...
হারের মধ্যেই বাংলার আশঙ্কা ওঝাকে নিয়ে


ওড়িশার হয়ে খেলেন। এবার স্বপ্নপূরণের কাছাকাছি। দেওধর ট্রফিতে অজিঙ্ক রাহানের নেতৃত্বে এবার ‘সি’ দলের হয়ে খেলতে দেখা যাবে পাপ্পুকে। যে দলে খেলবেন সুরেশ রায়না, রাহানের মতো মহারথী ক্রিকেটাররা। আপ্লুত বাঙালি বোলার জাতীয় এক সংবাদমাধ্যমের কাছে অতীতের দুঃসহ স্মৃতির সরণিতে হেঁটে বলছিলেন, ‘‘আমাদের পাড়ার দাদারা বলতেন, ভাল বল করলেই খাবার মিলবে। প্রতিবার উইকেট নিলেই দশ টাকা করে পেতাম।’’

পাপ্পুর সাফল্যের নিদর্শন। — রাজেশ কুমার সিংহ টুইটার
বাবা-মা মারা যাওয়ার পরে পাপ্পু কাকা-কাকিমার কাছেই থাকতেন। তবে কাকা মারা যাওয়ার পরে পেটে ভাত জোগানো দুষ্কর হয়ে পড়েছিল পাপ্পুর। একবেলা খাবারও জুটত না। পাপ্পু বলছিলেন, ‘‘বাবা-মা’কে কোনওদিন দেখিনি। কোনওদিন আমাদের গ্রামেও যাইনি। ওঁরা যদি আজ আমাকে দেখত ভারতের ‘সি’ দলের হয়ে খেলছি! দলে জায়গা পাওয়ার পরে গোটা রাত ঘুমোইনি। সারা রাত কেঁদে কাটিয়েছিলাম। দীর্ঘদিন পরিশ্রমের ফল এখন পাচ্ছি।’’ বর্তমানে কলকাতারই পিকনিক গার্ডেনে একটি ভাড়া বাড়িতে থাকেন পাপ্পু।
পাপ্পুর ক্রিকেটীয় কেরিয়ারও কম উত্তেজক নয়। কলকাতা অ্যাকাডেমিতে খেলার সময়ে পাপ্পু প্রথমে মিডিয়াম পেস বোলিং করতেন। তবে কোচ পাপ্পুকে স্পিনার হওয়ার পরামর্শ দেন। ২০১১ সালে স্পিনার পাপ্পুই মাতিয়েছিল কলকাতা ময়দান। দ্বিতীয় ডিভিশনের লিগে ডালহৌসি ক্লাবের হয়ে দ্বিতীয় সর্বোচ্চ উইকেট শিকারী হয়েছিলেন।
তবে টানা পারফরম্যান্স করলেও বাংলা দলে সুযোগ পাননি ইরেশ সাক্সেনা ও প্রজ্ঞান ওঝা নিজেদের সেরা ফর্মে থাকায়। বাংলাতে সুযোগ না পেয়েই পড়শি ওড়িশায় নিজের ভাগ্য বদলাতে পাড়ি দেন পাপ্পু। সেখানেই কয়েকজন সহৃদয় ব্যক্তির সাহায্যে খাওয়া ও থাকার বন্দোবস্ত হয় তাঁর। পাপ্পু জানালেন, ‘‘বন্ধু মুজাকির আলি খান এবং আসিফ ইকবাল খান আমার ভরনপোষনের দায়িত্ব নিয়েছিল। তাই ওড়িশাই হয়ে উঠল আমার নতুন আশ্রয়।’’
২০১৫ সালে পাপ্পু ওড়িশার অনূর্ধ্ব-২৩ দলে খেলার সুযোগ পান। তিন বছরের মধ্যেই পাপ্পু সিনিয়র দলে নিজের জায়গা পাকা করে নিয়েছিলেন। একের পর এক মরশুমে টানা পারফর্ম করেই যাচ্ছিলেন। তবে কিছুদিন আগে বিজয় হাজারে ট্রফিতে ৮ ম্যাচে ১৪ উইকেট নিয়ে সাড়া ফেলে দিয়েছিলেন। এই পরেই দেওধর ট্রফিতে ডাক পান তিনি।
তারকা ক্রিকেটারদের মঞ্চে পারফর্ম করতে উদগ্রীব পাপ্পু। তিনি জানালেন, ‘‘একটা ম্যাচে সুযোগ পেলেও নিজের সর্বস্ব উজার করে দেব। এটা আমার কাছে দুর্দান্ত একটা অভিজ্ঞতা হতে চলেছে।’’
বাঙালি যুবক কতটা মেলে ধরতে পারবেন নিজেকে, সময়ই বলবে।